b'\n_START_ARTICLE_\nIlpo Larha\n_START_SECTION_\nJollaksen palkkamurha\n_START_PARAGRAPH_\nLarha surmasi 24. huhtikuuta 1992 Helsingin Jollaksessa Suomen Silkkikutomon omistajan, liikuntakyvytt\xc3\xb6m\xc3\xa4n 77-vuotiaan Wilhelm H\xc3\xb6gstenin._NEWLINE_Larhan kuljetti autolla surmapaikalle helsinkil\xc3\xa4inen 31-vuotias liikemies Hannu Sakari Ratia. Larha kiipesi tikkaita pitkin nukkumassa olleen H\xc3\xb6gstenin makuuhuoneeseen, rikkoi ikkunan ja ampui h\xc3\xa4nt\xc3\xa4 kohti revolverilla nelj\xc3\xa4 laukausta osuen kolmesti. Ennen ampumista Larha oli katkaissut asunnon puhelinjohdon, jotta talossa asunut taloudenhoitaja ei saanut heti h\xc3\xa4lytetty\xc3\xa4 poliisia paikalle._NEWLINE_Palkkamurhan oli tilannut H\xc3\xb6gstenin 46-vuotias poika, diplomiekonomi Fred Arnold Christian H\xc3\xb6gsten, joka oli luvannut Larhalle surmasta 500\xc2\xa0000 markan palkkion. Motiivina oli Wilhelm H\xc3\xb6gstenin miljoonaomaisuus, jota h\xc3\xa4nen talousvaikeuksiin ajautunut poikansa havitteli._NEWLINE_Poliisit ep\xc3\xa4iliv\xc3\xa4t Fred H\xc3\xb6gsteni\xc3\xa4, jolla oli ollut riitaisat v\xc3\xa4lit is\xc3\xa4ns\xc3\xa4 kanssa, alusta alkaen ja h\xc3\xa4net vangittiin Helsingin raastuvanoikeudessa todenn\xc3\xa4k\xc3\xb6isin syin ep\xc3\xa4iltyn\xc3\xa4 8. toukokuuta. H\xc3\xb6gsten v\xc3\xa4itti aluksi, ett\xc3\xa4 h\xc3\xa4n oli palkannut kaksi ven\xc3\xa4l\xc3\xa4ist\xc3\xa4 miest\xc3\xa4, Vikon ja Diman, surmaamaan Wilhelm H\xc3\xb6gstenin 60\xc2\xa0000 markan palkkiota vastaan. T\xc3\xa4m\xc3\xa4n vuoksi tapauksen tutkinnassa ryhdyttiin tekem\xc3\xa4\xc3\xa4n yhteisty\xc3\xb6t\xc3\xa4 Ven\xc3\xa4j\xc3\xa4n miliisin kanssa._NEWLINE_Lopulta H\xc3\xb6gsten murtui ja tunnusti poliisille, ett\xc3\xa4 palkkamurhan olivat toteuttaneet ven\xc3\xa4l\xc3\xa4isten miesten sijasta Ilpo Larha ja Hannu Ratia. Larha vangittiin raastuvanoikeudessa 16. hein\xc3\xa4kuuta todenn\xc3\xa4k\xc3\xb6isin syin ep\xc3\xa4iltyn\xc3\xa4 ja Ratia 12. elokuuta. Larha kiisti aluksi jyrk\xc3\xa4sti syyllisyytens\xc3\xa4, mutta tunnusti lopulta kaiken raastuvanoikeuden istunnossa 27. elokuuta._NEWLINE_Kaikki kolme syytetty\xc3\xa4 l\xc3\xa4hetettiin oikeudenk\xc3\xa4ynnin aikana mielentilatutkimukseen. Sen mukaan he olivat toimineet t\xc3\xa4ydess\xc3\xa4 ymm\xc3\xa4rryksess\xc3\xa4._NEWLINE_29. huhtikuuta 1993 Larha ja Ratia tuomittiin Helsingin raastuvanoikeudessa murhasta ja H\xc3\xb6gsten murhaan yllytt\xc3\xa4misest\xc3\xa4 elinkautiseen vankeusrangaistukseen. Oikeuden puheenjohtaja Henrik Rummukainen kuvaili tapausta yhdeksi rikoshistorian raukkamaisimmista teoista._NEWLINE_Helsingin hovioikeus m\xc3\xa4\xc3\xa4r\xc3\xa4si tuomiot pidett\xc3\xa4viksi samoina 24. helmikuuta 1994. _NEWLINE_Ratia sai kes\xc3\xa4kuussa 1994 valitusluvan korkeimpaan oikeuteen. Korkein oikeus ei muuttanut tuomiota 26. kes\xc3\xa4kuuta 1995 julkistamassaan p\xc3\xa4\xc3\xa4t\xc3\xb6ksess\xc3\xa4.\n_START_SECTION_\nPako vankilasta\n_START_PARAGRAPH_\n25. helmikuuta 1994 Larha pakeni aseistautuneena Helsingin l\xc3\xa4\xc3\xa4ninvankilasta huumausainerikoksista 13 vuoden vankeustuomion saaneen 37-vuotiaan Kullervo Haikaksen kanssa. Vankilan portilla he sieppasivat vartijan panttivangikseen, ja pakenivat sivulliselta naiselta ry\xc3\xb6st\xc3\xa4m\xc3\xa4ll\xc3\xa4\xc3\xa4n autolla. Vartijan he vapauttivat my\xc3\xb6hemmin. Larhaa ja Haikasta etsittiin ponnekkaasti, koska varsinkin Larhan vaarallisuus her\xc3\xa4tti h\xc3\xa4mmennyst\xc3\xa4 ja pelkoa eri puolilla maata.\n_START_SECTION_\nPankkiry\xc3\xb6st\xc3\xb6\n_START_PARAGRAPH_\nMaaliskuun ensimm\xc3\xa4isen\xc3\xa4 p\xc3\xa4iv\xc3\xa4n\xc3\xa4 Larha ry\xc3\xb6sti SYP:n Pit\xc3\xa4j\xc3\xa4nm\xc3\xa4en-konttorin. Ry\xc3\xb6st\xc3\xb6n yhteydess\xc3\xa4 h\xc3\xa4n ampui pankkivirkailijaa kohti aseella; luoti lensi virkailijan p\xc3\xa4\xc3\xa4laen ylitse hiuksia hipoen.\n_START_SECTION_\nLahden piiritys ja itsemurha\n_START_PARAGRAPH_\nLarha ja Haikas meniv\xc3\xa4t majailemaan Lahdessa Mets\xc3\xa4pellontiell\xc3\xa4 sijaitsevaan kerrostaloasuntoon, jossa asuivat vuokralla heid\xc3\xa4n tuntemansa mies ja nainen. Naisella oli huumetausta. Poliisi k\xc3\xa4vi tarkastamassa kymmeni\xc3\xa4 mahdollisia Larhan olinpaikkoja ja sai kuulusteluissa vihjeen er\xc3\xa4\xc3\xa4st\xc3\xa4 Ilpo Larhan tutusta, joka oli huumetaustainen nainen. Poliisi p\xc3\xa4\xc3\xa4tti k\xc3\xa4yd\xc3\xa4 t\xc3\xa4ss\xc3\xa4kin osoitteessa ja varautui siihen, ett\xc3\xa4 vaarallinen Larha olisi asunnossa. Poliisit asettuivat asemiin rappuk\xc3\xa4yt\xc3\xa4v\xc3\xa4\xc3\xa4n aikoen ottaa asunnon haltuunsa nopealla rynn\xc3\xa4k\xc3\xb6ll\xc3\xa4. Er\xc3\xa4s poliisi meni yleisavaimella panssarikilven kanssa huoneistoon, jolloin Larha alkoi ampua h\xc3\xa4nt\xc3\xa4 kahdella revolverilla. Larha ampui poliisin vet\xc3\xa4ydytty\xc3\xa4 pois oven l\xc3\xa4pikin. Yksi poliisi haavoittui v\xc3\xa4likohtauksessa._NEWLINE_T\xc3\xa4st\xc3\xa4 alkoi piiritystilanne, jonka aikana Larha ampui lukuisia kertoja kohti poliisia ja l\xc3\xa4hialueen rakennuksia. Tapahtumaa seurattiin poikkeuksellisen paljon tiedotusv\xc3\xa4lineiss\xc3\xa4; paikalla oli toista sataa poliisia, palomiest\xc3\xa4 ja varusmiest\xc3\xa4 sek\xc3\xa4 poliisin karhu-ryhm\xc3\xa4 ja my\xc3\xb6s useita satoja sivullisia seuraamassa tilannetta._NEWLINE_Larha soitti piiritystilanteessa Radio 99:n suoraan l\xc3\xa4hetykseen. H\xc3\xa4n kertoi muun muassa saaneensa varusmiespalveluksessa koulutuksen pioneeriksi ja kykenev\xc3\xa4ns\xc3\xa4 r\xc3\xa4j\xc3\xa4ytt\xc3\xa4m\xc3\xa4\xc3\xa4n talon ilmaan, jos poliisi yritt\xc3\xa4isi tulla sis\xc3\xa4\xc3\xa4n. Larha ilmoitti my\xc3\xb6s, ett\xc3\xa4 talossa olisi C-4:\xc3\xa4\xc3\xa4, joka on dynamiittia voimakkaampi muovir\xc3\xa4j\xc3\xa4hde._NEWLINE_Kesken piirityksen Larha nukahti, jolloin Haikas ja vuokralaiset pakenivat parvekkeen kautta. _NEWLINE_55 tunnin piirityksen ja neuvottelujen p\xc3\xa4\xc3\xa4tteeksi Larha ampui itsens\xc3\xa4 17. maaliskuuta 1994. Harri Nyk\xc3\xa4sen mukaan h\xc3\xa4n teki sen kahdella pistoolilla samanaikaisesti. T\xc3\xa4m\xc3\xa4 havaittiin tapahtuneeksi vasta, kun poliisi teki rynn\xc3\xa4k\xc3\xb6n asuntoon. T\xc3\xa4t\xc3\xa4 ennen poliisi ampui asuntoon kaasukranaatteja ja odotteli pitk\xc3\xa4hk\xc3\xb6n aikaa ennen kuin tunkeutui sis\xc3\xa4\xc3\xa4n._NEWLINE_Lahden piirityksen j\xc3\xa4lkeen poliisi sai selville, ett\xc3\xa4 Larha oli vankilassa laatinut kostolistan. Listalla oli monen Jollaksen palkkamurhaa tutkineen poliisin nimi sek\xc3\xa4 jutun alkupuolella syytt\xc3\xa4j\xc3\xa4n\xc3\xa4 toiminut Ritva Santavuori.\n_START_SECTION_\nRatia ja H\xc3\xb6gsten vapautuvat\n_START_PARAGRAPH_\nHannu Ratia armahdettiin vuoden 2005 lopussa ja Fred H\xc3\xb6gsten vuoden 2006 toukokuussa.'